Document ID: 31992R0436

ΚΑΝΟΝΙΣΜΟΣ (ΕΟΚ) αριθ. 436/92 ΤΟΥ ΣΥΜΒΟΥΛΙΟΥ της 10ης Φεβρουαρίου 1992 για την τροποποίηση του κανονισμού (ΕΟΚ) αριθ. 1956/88 σχετικά με την έγκριση των διατάξεων για την εφαρμογή του προγράμματος της διεθνούς κοινής επιθεώρησης που εγκρίθηκε από την Οργάνωση Αλιείας του Βορειοδυτικού Ατλαντικού (NAFO)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 170/83 του Συμβουλίου της 25ης Ιανουαρίου 1983 σχετικά με την καθιέρωση κοινοτικού συστήματος για τη διατήρηση και τη διαχείριση των αλιευτικών πόρων (1), και ιδίως το άρθρο 11,
την πρόταση της Επιτροπής,
Εκτιμώντας:
ότι με τον κανονισμό (ΕΟΚ) αριθ. 1956/88 (2) έχει τεθεί σε εφαρμογή το πρόγραμμα της διεθνούς κοινής επιθεώρησης το οποίο εγκρίθηκε από την Επιτροπή Αλιείας NAFO στις 10 Φεβρουαρίου 1988-
ότι η Επιτροπή Αλιείας NAFO ενέκρινε, στις 13 Σεπτεμβρίου 1991, μια πρόταση για τροποποίηση του προγράμματος το οποίο εφεξής ονομάζεται "Πρόγραμμα διεθνούς κοινής επιθεώρησης και παρακολούθησης"- ότι, σύμφωνα με το άρθρο XI της συνθήκης NAFO, η πρόταση αυτή πρόκειται, αν δεν υπάρξουν αντιρρήσεις, να αποτελέσει μέτρο το οποίο θα δεσμεύει τα συμβαλλόμενα μέρη από τις 6 Ιανουαρίου 1992- ότι το τροποποιημένο πρόγραμμα είναι αποδεκτό για την Κοινότητα-
ότι θα πρέπει να θεσπισθούν οι λεπτομέρειες εφαρμογής του τροποποιημένου προγράμματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1956/88 τροποποιείται ως εξής:
1. Το άρθρο 1 αντικαθίσταται από το ακόλουθο κείμενο:
"Άρθρο 1
Το πρόγραμμα της διεθνούς κοινής επιθεώρησης και παρακολούθησης, το οποίο έχει εγκριθεί από την Επιτροπή Αλιείας της NAFO στις 13 Σεπτεμβρίου 1991, και το οποίο αναφέρεται στο εξής ως "το πρόγραμμα " εφαρμόζεται στην Κοινότητα.
Το κείμενο του προγράμματος επισυνάπτεται στον παρόντα κανονισμό."
2.
Στο άρθρο 2, η παράγραφος 1 αντικαθίσταται από το ακόλουθο κείμενο:
"1. Η Επιτροπή των Ευρωπαϊκών Κοινοτήτων ορίζει κοινοτικούς επιθεωρητές στα πλαίσια του προγράμματος. Οι επιθεωρητές αυτοί είναι δυνατόν να ορίζονται από την Επιτροπή ή από ένα κράτος μέλος. Ένας κοινοτικός επιθεωρητής είναι δυνατόν να τοποθετείται σε οποιοδήποτε σκάφος ή αεροσκάφος κράτους μέλους το οποίο έχει αναλάβει ή πρόκειται να αναλάβει καθήκοντα επιθεώρησης ή παρακολούθησης στη ζώνη διακανονισμού NAFO."
3.
Το πρόγραμμα αντικαθίσταται από το πρόγραμμα που περιλαμβάνεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Φεβρουαρίου 1992.

Labels: 11
20
7
13
6
15